© Reuters

Сърбия планира да завземе част от Северно Косово по същия начин, по който Русия анексира Крим през 2014г., заяви косовският президент Хашим Тачи. В интервю за "Ройтерс" той казва, че инцидентът в събота с влак, опитал се да влезе в Косово с надписи "Косово е Сърбия", е целял да провокира косоварите и да даде претекст на Белград да се намеси военно.

Това засяга северните части от признатата от близо 110 държави по света нова балканска държава, в които живеят около 50 000 етнически сърби, които не признават властта в Прищина и искат да бъдат управлявани от Белград.

"Намерението на Сърбия е да използва този влак, дарен от Русия, първо, за да предизвика отцепване на северни части от Косово и после да ги присъедини към Сърбия. Това е моделът от Крим", казва Тачи в интервю за "Ройтерс".

Мотрисата бе оцветена отвън в сръбския национален трикольор, а вътре стените и таваните бяха украсени със снимки на стенописи и икони от православни храмове и манастири на територията на Косово. По целия влак на различни езици бе изписано "Косово е Сърбия".

Сръбските власти, които не признават Косово за независима територия, не са координирали с Прищина влизането на влака и не са искали разрешение за преминаването му до Митровица - главният град на етническите сърби в страната.

След предупреждение от Косово към Белград да не изпраща влака близо до границата бяха разположени косовски спецчасти със заповед да спрат композицията и да арестуват пътуващите. Сърбите се отказаха и след заседание на ръководителите на силовите ведомства при президента Томислав Николич той заяви, че очевидно Прищина иска война с Белград и че ако е застрашена сигурността на етническите сърби в Косово той ще изпрати армията през границата.

"Ако убиват сърби, ще изпратим армията, всички ще отидем и аз също, защото няма да ми е за пръв път", каза Николич, който е бивш член на националистическата Сръбска радикална партия и през 90-те години се е сражавал със сръбски четнически отряди в Хърватия.

Сърбите протестират, че косовските части са прекосили линия, отвъд която имало споразумение да не наближават границата със Сърбия.

Същото каза във вторник на пресконференция в Москва руският външен министър Сергей Лавров. Според него части на етническите албанци нямат работа в населените със сърби райоин на Косово. Напрежението рязко се увеличава на Балканите и ЕС трябва да го намали, добави той. Вече повече от 15 години в Косово има около 5000 военни на НАТО.

По повод заплахите на Николич президентът Тачи каза, че всеки опит на Сърбия да анексира Северно Косово ще предизвика верижна реакция в целите Западни Балкани.